DA Den Europæiske Unions Tidende C 110/35

Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus

(2018/C 110/09)

Denne offentliggørelse giver ret til at gøre indsigelse mod ansøgningen, jf. artikel 17, stk. 7, i Europa-Parlamentets og Rådets forordning (EF) nr. 110/2008 (1).

HOVEDSPECIFIKATIONERNE I DEN TEKNISKE DOKUMENTATION

»ABSINTHE DE PONTARLIER«

EU-nr.: PGI-FR-01870 — 16.4.2014

1. Betegnelse

»ABSINTHE DE PONTARLIER«

2. Spirituskategori

»Absinthe de Pontarlier« hører til kategorien »Anden spiritus« i bilag III til forordning (EF) nr. 110/2008.

3. Beskrivelse af spiritussen, herunder produktets vigtigste fysiske, kemiske og/eller organoleptiske egenskaber

»Absinthe de Pontarlier« er en gennemsigtig spiritus uden bundfald med en svag gul-grøn farve. Når den drikkes, tilsættes den vand, hvilket giver den et mælkefarvet, nærmest elfenbensfarvet skær og gør den uklar og ugennemsigtig.

Spiritussen er kendetegnet ved aromaer, der kan henføres til havemalurt (Artemisia absinthium L.). Disse aromaer er fremherskende i forhold til aromaerne fra de øvrige planter, der anvendes i fremstillingen af »Absinthe de Pontarlier«.

Hvis produktet lagres på træ i flere måneder, bliver farven en anelse mørkere og gylden, anissmagen bliver svagere i forhold til malurtsmagen, hvilket gør produktet mildere.

På markedsføringstidspunktet indeholder spiritussen mindst 20 mg thujon pr. liter spiritus. Dens alkoholindhold udtrykt i volumen er på 45 % eller derover.

4. Afgrænsning af det geografiske område

Der dyrkes og tørres havemalurt i følgende kommuner i departementet Doubs, hvor planterne også udblødes og destilleres, og spiritussen fremstilles og tappes: Arçon, Bannans, Bonnevaux, Boujailles, Bouverans, Bulle, Chaffois, Chapelle d’Huin, La Cluse-et-Mijoux, Courvières, Dommartin, Dompierre-les-Tilleuls, Doubs, Frasne, Granges-Narboz, Houtaud, Pontarlier, La Rivière-Drugeon, Sainte-Colombe, Vuillecin.

5. Fremstillingsmetoden for spiritussen

5.1. Dyrkning af havemalurt

Brug af gødnings- og ukrudtsmidler er ikke tilladt.

5.2. Tørring af havemalurt

Tørringen foregår på naturlig vis uden luftblæser og mekanisk ventilation. Planterne må ikke udsættes for sollys.

5.3. Udblødning

De forskellige planter og frø, der indgår i destillationen af spiritussen, udblødes i landbrugsethanol og vand.

De forskellige planter, der indgår i farvningen af spiritussen, udblødes i en base af alkohol.

Anvendelse af planteudtræk, også naturlige udtræk, er forbudt.

Den blanding, der skal udblødes med henblik på destillation, skal indeholde havemalurt (Artemisia absinthium L.) og ægte anis (Pimpinella anisum).

Det farvegivende afkog skal indeholde pontisk bynke (Artemisia pontica) og ægte isop (Hyssopus officinalis).

Citronmelisse (Melissa officinalis), almindelig fennikel (Foeniculum vulgare) og mynte (Mentha spp.) er tilladt i en mængde på højst 5 kg pr. hektoliter ren udblødningsalkohol.

Der må anvendes andre krydderurter, med undtagelse af badian (stjerneanis), som formelt er forbudt, i en mængde på højst 1 kg pr. hektoliter ren udblødningsalkohol.

5.4. Destillation

Destillationen af havemalurt og ægte anis er obligatorisk.

Destillationsapparaterne skal være af kobber. Hvert apparat har en kapacitet på højst 3 000 liter.

Destillationen kan foregå i flere på hinanden følgende omgange.

5.5. Farvning

Farvningen er obligatorisk. Den foregår udelukkende ved, at der til det destillat, der er opnået som ovenfor nævnt i punkt 5.4, tilsættes:

— farvegivende planter eller

— et farvegivende afkog som defineret i punkt 5.3 i en mængde, der ikke overstiger 2 % af mængden af det færdige produkt.

5.6. Fremstilling

Forhøjelse af alkoholindholdet udtrykt i volumen ved navnlig tilsætning af landbrugsalkohol er ikke tilladt efter destillationen.

Spiritussen kan sødes med højst 35 g invertsukker pr. liter færdigt produkt.

Spiritussen kan lagres på træfade. Oplysninger om lagringsperioden må kun angives på etiketten, hvis produktet lagres mindst seks måneder i beholdere af egetræ med en kapacitet pr. beholder på højst 600 liter. Denne minimumsperiode skal være en sammenhængende periode, med undtagelse af den håndtering, der kræves for fremstillingen af produktet.

Reduktion, eventuel lagring og aftapning sker på destillationsstedet for at gøre det muligt ved kontrol af de emballerede produkters analytiske og organoleptiske egenskaber at kontrollere, at de er i overensstemmelse med varespecifikationen.

6. Forhold, der begrunder tilknytningen til det geografiske miljø eller den geografiske oprindelse

6.1. Områdets særlige kendetegn

6.1.1. Naturlige faktorer

Denne region udviser følgende ensartede morfologiske, klimatiske og jordbundsmæssige forhold: Der er tale om et plateau med lette jorder med et tyndt muldlag, hvis dybde ikke er over 30-40 cm. Jorden er en meget alkalisk siltblandet lerjord med et højt indhold af små kalksten og en lav vandholdende evne.

Området ligger i 750-900 meters højde og er således begunstiget af forholdsvis milde temperaturer om sommeren. Den årlige gennemsnitstemperatur ligger på 7-8 °C. Den årlige nedbørsmængde er 1 400-1 600 mm, dvs. lidt højere end normalen på grund af de tilgrænsende bjergrelieffer.

Malurt, der på fransk kaldes »Absinthe«, har ideelle vækstbetingelser i regionen Pontarlier.

6.1.2. Menneskelige faktorer: en tohundrede år gammel håndværksmæssig kunnen

I 1700-tallet berettes der i talrige tekster om urtelikøren absint i Pontarlier-området, hvor navnlig dens helbredende egenskaber beskrives.

Major Dubied flyttede sin produktion fra Val-de-Travers på den anden side af den schweiziske grænse til Pontarlier den 14. februar 1805. Fra da af steg forbruget af absint støt og dermed også antallet af destillerier i og omkring Pontarlier. I starten af 1900-tallet var der 25 destillerier i området. I 1907 var over 3 000 personer i arrondissementet beskæftiget inden for absintindustrien. I 1914 blev der dagligt produceret 66 000 liter. Med en absintproduktion på lidt under en tredjedel af landets samlede produktion blev Pontarlier absintens hovedstad.

Siden første halvdel af 1800-tallet er »Absinthe de Pontarlier« blevet eksporteret til hele verden (Afrika, USA, Kina …). I Paris' kunstnermiljø var der i 1800-tallet en stor forkærlighed for absint.

Efter den store succes dukkede der utallige efterligninger op på markedet. Der var tale om absint af middelmådig kvalitet, som ikke var destilleret, og som blev masseproduceret gennem udblødning af planter i ikke-rektificeret alkohol eller ved anvendelse af ekstrakter. Disse drikke indeholdt mange skadelige stoffer, som stammede fra såvel alkoholen som de tunge olier i ekstrakterne. Det er med henblik på at beskytte absintens image — som var i fare på grund af nævnte produkter — og udnytte det omdømme, som absint fremstillet i Pontarlier havde fået, at de 25 destillatører i området gør en indsats for at fremhæve deres absints oprindelse og siden 1905 systematisk har anført betegnelsen »Pontarlier« på samtlige etiketter.

I 1908 udfærdigede Edmond Couleur, den offentlige anklager, en rapport efter anmodning fra det franske parlament med titlen: »Au pays de l’absinthe.« (»I absintens hjemland«, Editions Société Anonyme d’imprimerie Montbéliardaise). Han påviser i dokumentet oprindelsen med hensyn til fremstillingen af absint, og påviser den historiske tilknytning, som denne drik på enestående og vedvarende vis har til Pontarlier.

De talrige varemærkeetiketter, som forbinder »Absinthe« og »Pontarlier« med hinanden, der især er opført på lister i de mange værker, der er skrevet af Marie-Claude Delahaye (»L’absinthe«, »L’absinthe, art et histoire«, »Promenades autour de l’Absinthe«, osv.) (Musée de l’Absinthe, 95430 Auvers-sur-Oise), giver belæg for, at det omdømme, som »Absinthe de Pontarlier« nyder, går langt tilbage.

Indtil slutningen af det 1800-tallet var det havemalurt fra Haut-Doubs, der blev anvendt i destillerierne overalt i Frankrig.

Den håndværksmæssige kunnen og metoderne videreførtes i den periode, hvor »Absinthe« var forbudt, takket være produktionen af spiritus med anissmag, hvor de fremgangsmåder og produktionsanlæg, der anvendtes før 1915, blev genoptaget til fremstillingen af »Absinthe«.

I modsætning til pastis, som er en blanding af alkohol og udtræk af anis og lakridsrod, er den spiritus med anissmag, der siden 1921 er blevet fremstillet i Pontarlier, en destilleret anis (fremstillet ved gendestillation af neutral alkohol under samtidig anvendelse af anis), der fremstilles på basis af ægte anis. I den periode var der mindst tre mærker af destilleret anis i Pontarlier, på hvis etiketter deres oprindelse, dvs. »Pontarlier«, var angivet. Denne spiritus med anissmag, der normalt går under benævnelsen »Pont«, produceres i Pontarlier i de samme lokaler ved brug af de samme produktionsanlæg og efter de samme metoder som den »Absinthe«, der produceredes før 1915. Kun »opskriften« skulle ændres, således at den ikke indeholdt havemalurt og ingen af de planter, der giver den grønne farve, eftersom lovgivningen i 1921 foreskrev, at spiritus med anissmag hverken måtte indeholde havemalurt eller udvise den grønne farve. Denne destillerede anis produceres fortsat i Pontarlier.

Siden 1988, som var det år, hvor fremstilling af spiritusholdige drikke med havemalurt atter blev tilladt, er der sket en genopblomstring af produktionen af planten og fremstillingen af den spiritus, som følger denne ubrudte tradition.

Hvert år siden 2002 er der i Pontarlier i forbindelse med »Absinthiades«, en vigtig kulturel begivenhed for fejring af absint, blevet afholdt en konkurrence for alle absinter, der produceres verden over (engelske, schweiziske, tjekkiske, tyske osv.), og som markedsføres i Frankrig. »Absinthe de Pontarlier« vandt i årene 2002-2014 13 guldmedaljer, 6 sølvmedaljer og 6 bronzemedaljer.

Der har siden 2012 været en særlig kategori for absint i Concours Général Agricole ved den internationale landbrugsudstilling i Paris. I perioden 2012-2015 vandt »Absinthe de Pontarlier« 5 guldmedaljer, 1 sølvmedalje og 1 bronzemedalje.

I 2009 skabtes »Route de l’absinthe«, som forbinder Pontarlier i Frankrig med Val-de-Travers i Schweiz, hvorved oprindelsesstedet for »Absinthe« gøres håndgribeligt.

6.2. Produktets særlige kendetegn

»Absinthe de Pontarlier« er en gennemsigtig spiritus uden bundfald med en svag gul-grøn farve. Når den drikkes, tilsættes den vand, hvilket giver den et mælkefarvet, nærmest elfenbensfarvet skær og gør den uklar og ugennemsigtig.

»Absinthe de Pontarlier« er kendetegnet ved at indeholde aromaer, der kan henføres til duften af nyhøstet havemalurt. For at bevare disse aromaer indeholder »Absinthe de Pontarlier« mindst 20 milligram thujon pr. liter.

Hvis produktet lagres på træ i flere måneder, bliver farven en anelse mørkere og gylden, anissmagen bliver svagere i forhold til absintsmagen, og produktet bliver mildere.

Traditionelt serveres »Absinthe de Pontarlier« med opløst sukker, hvorved den let bitre smag, der er fremkommet ved destillationen af anis, forsvinder.

6.3. Årsagssammenhæng mellem det afgrænsede område og produktet

Den organoleptiske kvalitet hos »Absinthe de Pontarlier« beror på:

— havemalurten, der dyrkes i det afgrænsede område

— fremstillingsprocessen, der har været anvendt i mere end to århundreder af destillatørerne i Pontarlier

6.3.1. Havemalurt

Havemalurt afgiver en mere mild og mere koncentreret duft i de egne, hvor klimaet og solen giver mindre gunstige forhold for dens vækst.

Området Haut-Doubs har altid været kendt for sin dyrkning af planter med aromatiske egenskaber. Effekten af fastlandspræget og relieffet, der er tilpas mærkbar til at fremkalde duftene, men også tilpas ubetydelig til, at planten sikres en ideel vækst, gør sig gældende med en ligevægt uden sidestykke. For navnlig havemalurten kombineres i Haut-Doubs på mirakuløs vis de tre hovedforudsætninger, som på én gang muliggør plantens vækst og smagsegenskaber: højden, fastlandspræget og den lave jorddybde. At denne plante er blevet anvendt langt tilbage i tiden, giver anledning til at antage, at den i området er naturligt hjemmehørende.

Der er også en klimatisk omstændighed, som har betydning i forhold til dyrkningsmetoder: Der falder stort set ingen nedbør i juli måned, og det er netop i den måned, havemalurt høstes, hvilket kræver tørvejr.

De havemalurtplanter, der dyrkes og tørres efter ovenstående metoder i det afgrænsede område, har et koncentreret indhold af æteriske olier, der tilfører spiritussen en uforlignelig intens og frisk duft.

6.3.2. Fremstillingsprocessen

Anvendelsen af forskellige fremgangsmåder er nødvendig for bearbejdningen af denne råvare, som er særlig koncentreret:

— destillationen, hvorved den bitterhed, der er i absinten, forsvinder, er obligatorisk

— indholdet af ægte anis i den blanding, der underkastes destillation, som afrunder absintens markante smag, når den drikkes.

6.3.3. Reduktion og aftapning

Aromabalancen i »Absinthe de Pontarlier« er både kompleks og skrøbelig. Dens opnåelse afhænger af de anvendte planters oprindelige sammensætning og af forholdet mellem de forskellige æteriske olier og især af stoffet thujon, for hvilket der er fastsat et minimumsindhold for at bevare produktets egenskaber. Koncentrationen af de forskellige flygtige forbindelser, som bidrager til aromabalancen i »Absinthe de Pontarlier«, er yderst varierende og afhænger især af de anvendte planter og af de traditionelle destillationsmetoder. Koncentrationen varierer nemlig alt efter plantens genetik, dens udviklingsstadie, dens næring, klimaet og jordens egenskaber. Alt efter destillationsbetingelserne kan udbyttet af ekstraktionen af disse elementer ligeledes ændre sig.

Det betyder, at for at markedsføre et produkt med et tilstrækkeligt indhold af de hovedingredienser, som er bestemmende for egenskaberne hos den geografiske betegnelse »Absinthe de Pontarlier«, bruger producenterne på markedsføringstidspunktet alkoholindholdet udtrykt i volumen som tilpasningsvariabel, idet de kan tilpasse vandmængden ved reduktionen. Det er derfor et krav, at reduktionen, som finder sted umiddelbart inden aftapningen, udføres af producenten.

Generelt er de flygtige forbindelser i de æteriske olier meget følsomme over for ydre påvirkninger fra miljøet. De indgår nemt i kemiske reaktioner og er således meget ustabile.

Da iltens opløselighed i de æteriske olier stiger i takt med, at temperaturen falder, er der risiko for, at de æteriske olier også oxiderer ved lave temperaturer, f.eks. ved tømning af tankene, ved pumpning og aftapning, hvorved der primært dannes peroxidradikaler og hydroperoxider, der kan forringe kvaliteten af de æteriske olier.

Hvis produktet udsættes for lavere temperaturer, kan der dannes små flager, som flyder ovenpå. Hvis absinten aftappes uden at have været opvarmet og homogeniseret, filtreres flagerne fra, inden absinten aftappes, og det har en betydelig indvirkning på produktets organoleptiske egenskaber. Hvis der derimod sker en krystallisering i flasken, fordi den udsættes for lavere temperaturer, får det ingen konsekvenser, eftersom produktet vil få sine oprindelige egenskaber igen, når det bliver opvarmet, uden at dets oprindelige egenskaber forringes.

De æteriske olier reagerer endvidere nemt med visse plastmaterialer og metaller, som bør undgås under opbevaring, håndtering og emballering.

De æteriske olier i »Absinthe de Pontarlier« er således yderst ustabile, og forskellige reaktioner kan medføre væsentlige ændringer af deres egenskaber og dermed ændre de organoleptiske egenskaber for produkter med denne geografiske betegnelse. For at bevare disse er det således nødvendigt at overholde særlige forholdsregler helt frem til aftapningen og under denne for at minimere tilstedeværelsen af luft, beskytte spiritussen mod lys og ilt og for at mindske den eventuelle uforenelighed med visse plastmaterialer.

En skærpet kontrol med analytisk og organoleptisk undersøgelse af de emballerede produkter gør det muligt at opdage en eventuel forringelse af de æteriske oliers kvalitet, som påvirker produktets organoleptiske eller fysisk-kemiske egenskaber. Denne kontrol kan i påkommende tilfælde medføre et forbud mod at markedsføre det fejlbehæftede produkt med den geografiske betegnelse »Absinthe de Pontarlier«.

7. Eventuelle krav i fællesskabsbestemmelser og/eller nationale bestemmelser

Bekendtgørelse af 12. juli 2013 om den geografiske betegnelse »Absinthe de Pontarlier«, offentliggjort i Frankrigs statstidende af 19. juli 2013.

8. Ansøgers navn og adresse

Association de Défense de l’Absinthe de Pontarlier 49, rue des Lavaux 25300 Pontarlier FRANKRIG Tlf. +33 381390470 Fax +33 381395967 E-mail: contact@pontarlier-anis.com

9. Supplerende bemærkninger (mærkning)

Spiritus, der i henhold til denne varespecifikation er omfattet af den geografiske betegnelse »Absinthe de Pontarlier«, må ikke udbydes til salg eller sælges, hvis ovennævnte geografiske betegnelse ikke fremgår af mærkningen.

De frivillige oplysninger må kun anføres på etiketten med en skrift, der hverken i bredden eller højden er over dobbelt så stor som den skrift, der er brugt til den geografiske betegnelse »Absinthe de Pontarlier«.

Oplysningen »lagret på træ« må, uanset om den ledsages af lagringsperioden eller ej, kun angives på spiritus, der overholder betingelserne i punkt 3 (næstsidste afsnit).

(1) EUT L 39 af 13.2.2008, s. 16.